Sankt Peders Kirke
Sankt Peders Kirke er en sognekirke, som ligger lidt sydøst for centrum i Holsted Stationsby, knap 15 kilometer vest for Vejen.
Den forholdsvis store kirkegård strækker sig mod vest og syd fra kirken og er omgivet af hække. Et centralt strøg løber mod syd fra kirkegårdens hovedindgang i nord; omtrent midt på strøget står et kapel i røde sten, hvorpå der findes en lille tagrytter (en lille tårnlignende konstruktion oven på taget). Indgangen til kapellet er udsmykket med et billedfelt (en tympanon), hvorpå Guds lam er afbildet.
Sankt Peders Kirke er opført 1927-1928 efter tegning af arkitekt Axel G. Jørgensen (1890-1963). Kirken, som er bygget af hvidkalkede sten, består af et treskibet langhus med en tresidet korafslutning i øst og et bredt tårn i vest, hvis tårnrum fungerer som våbenhus. Øverst har tårnet et saddeltag med gavle i øst og vest, som hver er udsmykket med tre høje blændinger, dvs. dekorative murnicher.
Hvor kirken udvendig i høj grad er inspireret af en gennemsnitlig dansk landsbykirke fra middelalderen, er det indre gennemført klassicistisk med sit høje, tøndehvælvede loft og de store rundbuede arkader, der adskiller hovedskibet fra sideskibene.
Kirkens inventar stammer fra kirkens indvielse. Den trefløjede altertavle har Peters fiskefangst som motiv, og døbefonten er hugget af lokal granit i en stil inspireret af romanske døbefonte, bl.a. med en svagt antydet tovsnoning langs den øvre fjerdedel af kummen. Både prædikestolen og den tilhørende himmel samt kirkens bænke med låger og orgelpulpituret (balkonen) er malet i mørkeblåt med fyldningsfelter, som er udsmykket med gråblå marmorering.